Dysleksi

Dysleksi (sammensætning af -dys og græsk lexis, 'ord, tale') eller ordblindhed er vanskelighed med at lære at læse og forstå tekster uden hensyn til intelligens.

Ordblindhed omfatter vanskeligheder ved:
 sproglydopmærksomhed,
 sproglydafkodning,
 arbejdshastighed,
 retskrivning.
Meget hyppigt ses også vanskeligheder med
 arbejdshukommelse og/eller korttidshukommelse
 ordmobilisering.

En del ordblinde har desuden sproglige vanskeligheder, det vil sige vanskeligheder med at udtrykke sig præcist og eventuelt også nedsat ordforråd og sprogforståelsesvanskeligheder.

Ordblindhed er den hyppigst forekommende indlæringsvanskelighed. Dysleksi påvirker nok 5-10 % af en befolkning, men der findes ikke præcise undersøgelser.

Voksne ordblinde kan være gode læsere (men de har en tendens til at læse langsommere end ikke ordblinde, og de scorer dårligere i nonsense word reading (måling af fonologiske evner) og stavning). Dysleksi er ikke en intellektuel indlæringsvanskelighed, da dysleksi og intelligens ingen sammenhæng har.

Nogle mener, at dysleksi er forskellig fra læsevanskeligheder. De definer nemlig ordblindhed som ikke-neurologiske problemer: dårlig hørelse og/eller syn. Eller dårlig læseundervisning. Der er tre undertyper: (auditiv, visuel og opmærksomhed). Mange tilfælde af dysleksi forklares med neuropsykologiske underskud (fx ADHD attention deficit hyperactivity disorder) og dyskalkuli og dysgrafi. Til trods for at det opfattes som en sproglig indlæringsvanskelighed, så påvirker det de sproglige udtryksfærdigheder.

Kendte ordblinde 
John Lennon fra The Beatles var ordblind. Men han kunne skrive sange, der ramte mange mennesker. En anden, der har ramt mange med sin kunst, er Pablo Picasso. Det siges, at hans malestil skyldtes hans ordblindhed. Erhvervslivets Richard Branson er ordblind. Han fik at vide i skolen, at han enten ville komme i fængsel eller blive millionær.

Det fonematiske princip 
Kernen i ordblindhed er vanskeligheder med det alfabetiske skriftsystem. En ordblind har vanskeligheder med at sammenholde lyd og bogstaver.

Ordblindetest i Danmark 
Det danske undervisningsministerium har en ordblindetest, som kan bruges fra 3. klasse i grundskolen til de videregående uddannelser. Den er lavet for at sikre en identifikation af ordblindhed på tværs af kommunegrænser og uddannelser.

Testen har tre forskellige opgavetyper, stavemåden, lyder som et ord og ordforrådstjek.

Hjælpemidler 
Langt de fleste ordblinde kan lære at læse og skrive. Der findes i dag it til online oplæsning, der kan læse teksten op vha. talesyntese. En række it-hjælpemidler kan komme med ordforslag under skrivningen.

Smartphones har forskellige hjælpemidler som app's til diktat, ordforslag og oplæsning. Hjælpemidler til lange tekster og opgaveskrivning findes til computer og Mac, der kan hjælpe den ordblinde.

En af Epinions undersøgelser har påvist, at en stor del af de unge ordblinde i Danmark har gavn af lydbøger under deres uddannelse. Alle ordblinde i Danmark har ret til over 20.000 lydbogstitler via Nota - Nationalbibliotek for mennesker med læsevanskeligheder.

Litteratur 
 Den begavede dyslektiker, Ronald D. Davis, Forlaget Klim, 2006
 Henning Buhl Skydsgaard: Den konstitutionelle Dyslexi. København: Nyt Nordisk Forlag, Arnold Busck, 1942.
 Ingvar Lundberg og Thorleiv Høien: 'Dysleksi', 2005
 'Voksne Ordblinde', en antologi fra Dansk Videnscenter for ordblindhed, Dansk Psykologisk Forlag 2005
 'Ordblindhed – en vejledning for forældre.' Dansk Videnscenter for Ordblindhed/Specialpædagogisk Forlag, 1998

Kilder

Eksterne henvisninger 
 Program om ordblindhed  i Hjernekassen på P1
 Dansk Videnscenter for Ordblindhed 
 Ordblindeforeningen i Danmark 
 Beskrivelse af ordblindhed på Sundhedsguiden.dk 
 DR's tema om læse-vanskeligheder

Se også 
 Talblindhed (dyskalkuli)
 Nodeblindhed

 
Fysiologi
Sprogforskning
Indlæringsvanskeligheder
Udviklingsforstyrrelser